b"\n_START_ARTICLE_\nATP Finals\n_START_SECTION_\nHist\xc3\xb2ria\n_START_PARAGRAPH_\nAquest torneig \xc3\xa9s la quarta evoluci\xc3\xb3 d'un campionat que es comen\xc3\xa7\xc3\xa0 a disputar el 1970. En aquell moment s'anomen\xc3\xa0 The Masters Grand Prix i era organitzat per la Federaci\xc3\xb3 Internacional de Tennis (ITF). El torneig es realitzava en finalitzar l'any per\xc3\xb2 no atorgava punts per al r\xc3\xa0nquing mundial._NEWLINE_El 1990, l'Associaci\xc3\xb3 de Tennistes Professionals (ATP) va crear el Tour ATP, i va reconvertir el Masters en el ATP Tou World Championship. A partir d'aquest moment ja es comen\xc3\xa7\xc3\xa0 a atorgar punts per al r\xc3\xa0nquing mundial, i el jugador que resultava invicte del certamen sumava tants punts com qualsevol altre torneig dels Grand Slam. La ITF, per\xc3\xb2, que continuava amb l'organitzaci\xc3\xb3 dels torneigs del Grand Slam va crear, per competir amb aquest nou campionat, la Copa Grand Slam, en la qual competien el setze millors tennistes dels tornejos del Grand Slam disputats aquell any._NEWLINE_El desembre de 1999, la ATP i la ITF van acordar organitzar un \xc3\xbanic torneig anomenat Tennis Masters Cup. Es va establir que competissin els vuit millors jugadors de l'any, amb la particularitat que els guanyadors dels quatre torneigs del Grand Slam tenien la pres\xc3\xa8ncia assegurada a la Copa Masters. L'any 2009 va canviar de nom per ATP World Tour Finals amb el patrocini de Barclays, i el 2017 a l'actual ATP Finals amb el patrocini de Nitto Denko Corporation._NEWLINE_Actualment es disputen els dos torneigs de categoria masculina, individuals i dobles, en la mateixa setmana, tot i que anteriorment els dobles es disputaven la setmana seg\xc3\xbcent als individuals._NEWLINE_El tennista Roger Federer t\xc3\xa9 el r\xc3\xa8cord amb sis t\xc3\xadtols individuals."